P6_TA(2004)0075

Δημοσιονομικές προοπτικές

Ψήφισμα του Ευρωπαϊκού Κοινοβουλίου σχετικά με τις δημοσιονομικές προοπτικές ενόψει του Ευρωπαϊκού Συμβουλίου του Δεκεμβρίου 2004

Το Ευρωπαϊκό Κοινοβούλιο,

- έχοντας υπόψη τις ανακοινώσεις της Ευρωπαϊκής Επιτροπής (COM(2004)0101 και COM(2004)0487),

- έχοντας υπόψη τη Συνθήκη ΕΚ και ιδιαίτερα το άρθρο 272 αυτής,

- έχοντας υπόψη τη Διοργανική Συμφωνία της 6ης Μαΐου 1999 και ιδιαίτερα το άρθρο 26 [1],

- έχοντας υπόψη τη Συνθήκη Συντάγματος για την Ευρώπη,

- έχοντας υπόψη την προφορική του ερώτηση με συζήτηση προς το Συμβούλιο O-0067/2004 (Β6-0130/2004),

- έχοντας υπόψη το άρθρο 108, παράγραφος 5 του Κανονισμού του,

Α. λαμβάνοντας υπόψη ότι οι τρέχουσες δημοσιονομικές προοπτικές βρίσκονται σε ισχύ έως το τέλος του έτους 2006,

Β. λαμβάνοντας υπόψη ότι οι τρέχουσες δημοσιονομικές προοπτικές είναι τμήμα μιας συνολικής διοργανικής συμφωνίας, η οποία μπορεί να ανανεωθεί μόνο σε περιβάλλον αμοιβαίας εμπιστοσύνης μεταξύ των θεσμικών οργάνων και κατόπιν κοινής συμφωνίας των δύο σκελών της αρχής του προϋπολογισμού,

Γ. λαμβάνοντας υπόψη ότι το άρθρο 272 της Συνθήκης ΕΚ προβλέπει την έγκριση ετήσιων προϋπολογισμών ακόμη και ελλείψει δημοσιονομικών προοπτικών,

Δ. λαμβάνοντας υπόψη ότι έχει συγκροτήσει προσωρινή επιτροπή η οποία έχει την αποστολή να ορίσει τις πολιτικές του προτεραιότητες για τις μελλοντικές δημοσιονομικές προοπτικές, τόσο από νομοθετικής όσο και από δημοσιονομικής πλευράς,

1. επιβεβαιώνει το ενδιαφέρον του Ευρωπαϊκού Κοινοβουλίου να έχει ένα πολυετές δημοσιονομικό πλαίσιο για την περίοδο μετά το 2006·

2. υπενθυμίζει ότι η Συνθήκη ΕΕ δεν περιλαμβάνει νομική υποχρέωση θέσπισης δημοσιονομικών προοπτικών·

3. υπενθυμίζει ότι η συμφωνία μεταξύ Ευρωπαϊκού Κοινοβουλίου και Συμβουλίου είναι απαραίτητη προκειμένου να υπάρξουν δημοσιονομικές προοπτικές πέρα από το 2006, δεδομένου ότι αυτά τα δύο θεσμικά όργανα είναι ισότιμα·

4. υπογραμμίζει ότι το Ευρωπαϊκό Κοινοβούλιο δεν είναι διατεθειμένο να συμφωνήσει σε νέες δημοσιονομικές προοπτικές εάν δεν υπάρχει εγγύηση για τη χρηματοδότηση:

- πολιτικών που να επιτρέπουν την ανάπτυξη της ολοκλήρωσης και τη συνοχή της ΕΕ

- των προτεραιοτήτων του Κοινοβουλίου

- ενός ευέλικτου περιθωρίου για απρόβλεπτα γεγονότα ή ανάγκες·

5. καλεί το Ευρωπαϊκό Συμβούλιο να αναθέσει στις επικείμενες προεδρίες να συνεχίσουν το διοργανικό διάλογο με τακτική διαβούλευση με το Ευρωπαϊκό Κοινοβούλιο, έτσι ώστε να εξασφαλισθεί επιτυχής ολοκλήρωση στο θέμα αυτό, κατά προτίμηση επί λουξεμβουργιανής προεδρίας·

6. επιμένει το χρονοδιάγραμμα για τις διαδικασίες λήψης αποφάσεων να είναι τέτοιο ώστε να αποφεύγονται διακοπές των πολυετών προγραμμάτων και του ρυθμού αναλήψεων και πληρωμών των υποχρεώσεων, όπως αυτές που συνέβησαν στην αρχή της τρέχουσας περιόδου δημοσιονομικών προοπτικών·

7. ζητεί να διοργανωθούν τακτικοί μηνιαίοι τριμερείς διάλογοι ώστε να εξασφαλισθεί η αποτελεσματική ανταλλαγή πληροφοριών για τις συνεχιζόμενες εσωτερικές συζητήσεις που οδηγούν στις αντίστοιχες κοινές θέσεις, συμπεριλαμβανομένου του ζητήματος των ίδιων πόρων·

8. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.

[1] ΕΕ C 172 της 18.6.1999, σ. 1. Συμφωνία όπως τροποποιήθηκε από την απόφαση 2003/429/ΕΚ (ΕΕ L 147 της 14.6.2003, σ. 25).

--------------------------------------------------